Domnīca Providus izstrādājusi Vadlīnijas Iedzīvotāju padomju veidošanai pašvaldībās.
Vadlinijas izstrādātas līdz ar jauna Pašvaldību likuma pieņemšanu, kurš stāsies spēkā 2023.gada 1.janvārī. Likumā ir likts liels uzsvars uz sabiedrības līdzdalību pašvaldību darbībā – atsevišķa nodaļa paredzēta dažādiem ar līdzdalību saistītiem jautājumiem, lai pēc administratīvi teritoriālās reformas īpaši mudinātu pašvaldības stiprināt saikni ar iedzīvotājiem. Viens no šādiem līdzdalības veidiem ir Iedzīvotāju padomes, kas rada iespējas vietējām kopienām aktīvi iesaistīties pašvaldības darbā un aizstāvēt savas intereses.
Vadlīnijas ir domātas pašvaldībām, kuras vai nu apsver, vai ir jau izlēmušas tuvākajā laikā veidot Iedzīvotāju
padomes. Vadlīniju mērķis sniegt atbalstu pašvaldībām, aktīvistiem, lai Iedzīvotāju padomju izveidošana sniegtu pēc iespējas lielāku labumu gan iedzīvotājiem, gan pašvaldībām. Papildus, lai atbalstītu pašvaldības Iedzīvotāju padomju veidošanā, vadlīnijas papildinātas arī ar Paraugnolikumu Iedzīvotāju padomju darbībai.
Vadlīnijās var atrast atbildes uz šādiem jautājumiem:
1. Kādēļ būtu vērts veidot Iedzīvotāju padomes, ko pašvaldība un iedzīvotāji no tā iegūst?
2. Kāds ir Pašvaldību likumā noteiktais regulējums konsultatīvo padomju, tai skaitā Iedzīvotāju
padomju darbībai?
3. Kā praktiski izveidot Iedzīvotāju padomes (izveidošana, darbība, kompetence, komunikācija
utt.)?
4. Kādi ir galvenie riski vai izaicinājumi, kas jāņem vērā, veidojot iedzīvotāju padomes, un kā tos
risināt?
Vadlīnijas sagatavotas projekta "Interešu aizstāvība demokrātijas un pārvaldes kvalitātes spēcināšanai" ietvaros ar Sabiedrības integrācijas fonda finansiālu atbalstu no Latvijas valsts budžeta līdzekļiem.
Par Vadlīniju saturu atbild biedrība"Sabiedriskās politikas centrs PROVIDUS.